בעל מניות תושב חוץ שמחזיק חברה בארץ ובעוד כמה חברות בחו"ל מעוניין לקנות קומת משרדים במגדל ולהשכירה לעסקים. יש לו שתי חלופות לקניית קומת המשרדים – דרך חברה ישראלית או דרך חברה מחו"ל שבבעלותו.
1. האם החברה הישראלית (שהיא חברת שיווק) יכולה להיות בעלת הנכס ולהשכירו, או שנדרשת חברה ייעודית לעניין עם הסיווג המתאים?
א. רישום ברשויות המס (מע"מ ומס הכנסה)?
ב. האם נדרשת פתיחת חשבון בנק בארץ או שקבלת התשלומים יכולה להיעשות בחשבון בנק בחו"ל ישירות?
ג. מהם סוגי המיסוי שחלים בארץ על החברה הרשומה בחו"ל?
ד. האם החברה נדרשת להקים חברה נציגה בארץ או נציג שיפעל מטעמה מול רשויות המס?
מבחינת הדין בישראל אין הבדל אם נכס נדל"ן להשכרה בישראל הוא בבעלות חברה זרה או בבעלות חברה ישראלית, כך או כך יש לדווח על ההכנסות בישראל ולשלם את המס החל עליהן (מס חברות במקרה דנן). יש לדווח על ההכנסות בישראל הן למס הכנסה והן למע"מ. ההבדל בין שתי החלופות נוגע לדרך שבה מושכים מהחברה את ההכנסה לאחר מס. כדי שתושב חוץ יקבל את ההכנסה לאחר מס מחברה ישראלית הוא צריך להכריז על דיווידנד ולשלם מס על הדיווידנד (שיעור של 30% במקרה של בעל מניות מהותי), אם הנדון הוא חברה זרה הוא מעביר את הכסף לאחר מס לחברה הזרה ללא תוספת מס בישראל, אם הנדון הוא בחברה תושבת מדינה שיש למדינת ישראל אמנה עמה, אזי אם ישנו מס נוסף במדינת התושבות ניתן לקזז ממנו את מס ההכנסה ששולם בישראל.
כל חברה שתקנונה מאפשר לה להחזיק נכס להשכרה יכולה להיות בעלת הנכס, לרבות חברת שיווק. אין דרישה להקים חברה ייעודית, למרות שניתן בהחלט לעשות כן.
חברה זרה שיש לה פעילות בישראל, לרבות השכרה עסקית, חייבת ברישום ברשות המסים (מס הכנסה ומע"מ). אין כל מניעה שלחברה יהיה רק חשבון בנק בחו"ל, למרות שיש להניח שאם השוכרים אמורים לשלם דמי שכירות, ויש לשלם הוצאות שונות בישראל, כגון הוצאות תחזוקה ותשלומי מסים שונים, יהיה נוח יותר להחזיק גם בחשבון בנק בישראל, אך אלה רק שיקולי נוחות ואין בהם היבטי מס.
כאמור, אין הבדל מהותי מבחינת החבות במס והדיווח לשלטונות המס בישראל במיסוי של חברה זרה לעומת חברה ישראלית על הכנסותיה משכירות (חייבות במס חברות, וכעוסק עליה להוסיף מע"מ), וכל ההבדל נוצר במועד משיכת הכסף.